P6_TA(2005)0136

Μπαγκλαντές

Ψήφισμα του Ευρωπαϊκού Κοινοβουλίου σχετικά με το Μπαγκλαντές

Το Ευρωπαϊκό Κοινοβούλιο,

- έχοντας υπόψη τη συμφωνία συνεργασίας μεταξύ της Ευρωπαϊκής Κοινότητας και της Λαϊκής Δημοκρατίας του Μπανγκλαντές για την εταιρική σχέση και την ανάπτυξη [1],

- έχοντας υπόψη την διαρκώς εντεινόμενη κριτική για τα πολυάριθμα και συνεχώς επιδεινούμενα κρούσματα παραβίασης των ανθρωπίνων δικαιωμάτων για τα οποία ευθύνονται τόσο οι κρατικές δυνάμεις όσο και οι φονταμενταλιστικές θρησκευτικές οργανώσεις, κριτική που διατυπώθηκε από το Οικονομικό και Κοινωνικό Συμβούλιο των Ηνωμένων Εθνών τον Φεβρουάριο 2005 (E/CN.4/2005/NGO/32), από το Υπουργείο Εξωτερικών των ΗΠΑ, επίσης τον Φεβρουάριο 2005 (Ετήσια έκθεση χώρας για τα ανθρώπινα δικαιώματα — Μπανγκλαντές 2004), καθώς και από την Διεθνή Αμνηστία (βλ. για παράδειγμα Urgent Action 061/2005),

- έχοντας υπόψη τη δήλωση της Προεδρίας της Ευρωπαϊκής Ένωσης σχετικά με την επίθεση στο Habiganj του Μπανγκλαντές, στις 29 Ιανουαρίου 2005,

- έχοντας υπόψη το άρθρο 115, παράγραφος 5, του Κανονισμού του,

A. εκφράζοντας την ανησυχία του σχετικά με τις επανειλημμένες βομβιστικές επιθέσεις με στόχο ηγετικά στελέχη της αντιπολίτευσης, μειονοτικές θρησκευτικές ομάδες, δημοσιογράφους και εκπροσώπους ΜΚΟ, ιδίως δε για τις δύο πρόσφατες επιθέσεις με χειροβομβίδα εναντίον επιφανών πολιτικών της αντιπολίτευσης, η πρώτη στις 21 Αυγούστου 2004 εναντίον της Sheikh Hasina, ηγέτιδας της Awami League και πρώην πρωθυπουργού, και, στις 27 Ιανουαρίου 2005, η δολοφονία του πρώην υπουργού οικονομικών Shah Mohammad Kibria,

Β. εκφράζοντας την ανησυχία του σχετικά με τις πρόσφατες πολιτικές εξελίξεις στο Μπανγκλαντές, χώρα στην οποία η απειλή του φονταμενταλισμού φαίνεται να μεγαλώνει και όπου η κακή διακυβέρνηση, η διαφθορά και ο νεποτισμός υποσκάπτουν σοβαρά το κράτος δικαίου, συμπεριλαμβανομένων των εγγυήσεων που παρέχει το Σύνταγμα για την προστασία των θεμελιωδών δικαιωμάτων στο Μπανγκλαντές,

Γ. εκφράζοντας την ανησυχία του διότι η κυβέρνηση του Μπανγκλαντές δεν έχει σημειώσει μεγάλη επιτυχία στον περιορισμό των εκδηλώσεων βίας και διότι οι φονταμενταλιστικές ομάδες εξακολουθούν να συνιστούν απειλή· επισημαίνοντας δε ότι παραστρατιωτικές ομάδες εξακολουθούν να δρουν στην ύπαιθρο με την υποστήριξη —σε ορισμένες περιπτώσεις— των τοπικών αρχών,

Δ. επισημαίνοντας με ανησυχία ότι θρησκευτικές μειονότητες, συμπεριλαμβανομένων των Ινδουιστών, αλλά και μετριοπαθείς μουσουλμανικές οργανώσεις, καθώς επίσης και οργανώσεις για τα δικαιώματα των γυναικών, έχουν επανειλημμένα πέσει θύματα βίαιων επιθέσεων και εκφοβισμού τα τελευταία χρόνια,

Ε. αναγνωρίζοντας ότι το κλίμα φόβου που έχει προκύψει είναι αποτέλεσμα της κατάχρησης εξουσίας εκ μέρους των φονταμενταλιστικών ισλαμικών κομμάτων που βρίσκονται στην κυβέρνηση,

ΣΤ. εκτιμώντας ότι μπορεί βεβαίως το Μπαγκλαντές να έχει σημειώσει κάποια πρόοδο σε κοινωνικοοικονομικούς τομείς, όπως η υγεία, οι εγκαταστάσεις υγιεινής, η παιδεία, η χειραφέτηση των γυναικών, ο οικογενειακός προγραμματισμός και η επισιτιστική αυτάρκεια, υστερεί όμως σε ό,τι αφορά τη βελτίωση ζητημάτων γενικότερης διακυβέρνησης και προώθησης των ανθρωπίνων δικαιωμάτων, τα οποία, εφόσον βελτιωθούν, θα μπορούσαν να προαγάγουν ακόμη περισσότερο την κοινωνικοοικονομική πρόοδο του λαού του,

Ζ. εκφράζοντας την ανησυχία του διότι η κυβέρνηση του Μπανγκλαντές δεν έχει κατορθώσει ως τώρα να οδηγήσει στη δικαιοσύνη τους δράστες αυτών των επιθέσεων, καθώς επίσης και για την γενική επιδείνωση της κατάστασης στο Μπανγκλαντές τον τελευταίο χρόνο όσον αφορά την έννομη τάξη· επισημαίνοντας εντούτοις ότι, στις 22 Φεβρουαρίου 2005, η κυβέρνηση του Μπανγκλαντές κήρυξε εκτός νόμου δύο ισλαμικές εγκληματικές οργανώσεις και δέσμευσε τα περιουσιακά τους στοιχεία,

Η. τονίζοντας ότι η συμφωνία συνεργασίας ΕΕ/Μπανγκλαντές βασίζεται στον σεβασμό των δικαιωμάτων του ανθρώπου και των δημοκρατικών αρχών και ότι η μη τήρηση του άρθρου 1 συνιστά παράβαση που μπορεί να θέσει σε κίνδυνο την συνέχιση της εφαρμογής της συμφωνίας,

Θ. λαμβάνοντας υπόψη ότι η Επιτροπή πρέπει να διασφαλίσει ότι παρακολουθείται η κατάσταση των δικαιωμάτων του ανθρώπου στο Μπανγκλαντές και ότι το Ευρωπαϊκό Κοινοβούλιο τηρείται ενήμερο επ' αυτής,

Ι. τονίζοντας ότι το Μπανγκλαντές έχει αναλάβει υποχρεώσεις βάσει του διεθνούς δικαίου ως συμβαλλόμενο μέρος τόσο στο Διεθνές Σύμφωνο για τα αστικά και πολιτικά δικαιώματα, όσο και στη Σύμβαση των Ηνωμένων Εθνών εναντίον των βασανιστηρίων και κάθε μορφής σκληρής, απάνθρωπης ή εξευτελιστικής μεταχείρισης ή τιμωρίας, αλλά εξακολουθεί να μην έχει εγκρίνει ακόμα τις σχετικές νομοθετικές πράξεις,

1. καταδικάζει τις επανειλημμένες βομβιστικές επιθέσεις και παροτρύνει την κυβέρνηση του Μπανγκλαντές να διασφαλίσει ότι οι διεθνείς εμπειρογνώμονες που συνδράμουν τις υπηρεσίες πληροφοριών του Μπανγκλαντές θα έχουν πλήρη πρόσβαση σε όλα τα στοιχεία που αφορούν τις επιθέσεις, σύμφωνα με τις υποσχέσεις της ίδιας της κυβέρνησης, την οποία καλεί εξάλλου να δημοσιεύσει το πλήρες κείμενο των συμπερασμάτων της έρευνας·

2. καλεί μετ' επιτάσεως την κυβέρνηση του Μπανγκλαντές να συμμορφωθεί με τις συστάσεις του ανώτατου δικαστηρίου της χώρας και να αποφύγει την κατάχρηση των νομικών μέσων που συνιστούν οι παράνομες συλλήψεις και κρατήσεις διαδηλωτών της αντιπολίτευσης· την καλεί εξάλλου να παύσει να καταπνίγει ειρηνικές πολιτικές διαδηλώσεις με συλλήψεις και βασανιστήρια·

3. καλεί μετ' επιτάσεως την κυβέρνηση του Μπανγκλαντές να θέσει τέρμα ιδίως στις επιχειρήσεις καταπολέμησης της εγκληματικότητας των παραστρατιωτικών δυνάμεων της RAB (Τάγματα Άμεσης Δράσης), επιχειρήσεις που αποτελούν απλώς εξωδικαστικές δολοφονίες· επισημαίνει ότι η αξιόπιστη οργάνωση για τα ανθρώπινα δικαιώματα Odhikar κάνει λόγο για επίσημες αναφορές 90 θανάτων κρατουμένων λόγω βασανιστηρίων το 2004·

4. προτρέπει την κυβέρνηση του Μπανγκλαντές να επιτρέψει στον πληθυσμό να λαμβάνει μέρος σε παραδοσιακές πολιτιστικές γιορτές και να λάβει μέτρα για την ασφαλή διεξαγωγή αυτών των γιορτών, οι οποίες εκφράζουν παράδοση ανοχής και λαϊκότητας·

5. καλεί μετ' επιτάσεως την κυβέρνηση του Μπανγκλαντές να λάβει προληπτικά μέτρα εναντίον των ισλαμικών παραστρατιωτικών ομάδων που ευθύνονται για την εξάπλωση της βίας και της τρομοκρατίας στις αγροτικές περιοχές του Μπανγκλαντές·

6. επαναδιατυπώνει την υποστήριξή του υπέρ του αιτήματος προσαγωγής σε δίκη εκείνων για τους οποίους είναι γνωστό ότι συμμετείχαν στις σφαγές πολιτών του Μπανγκλαντές και σε άλλα εγκλήματα πολέμου κατά τη διάρκεια του απελευθερωτικού πολέμου του 1971·

7. εκτιμά ότι, ενόψει των κοινοβουλευτικών εκλογών που έχουν προγραμματιστεί για τα τέλη 2006/αρχές 2007, είναι αναγκαίο να πραγματοποιηθούν συστημικές μεταρρυθμίσεις οι οποίες θα θεμελιώσουν εκ νέου τις αρχές της χρηστής διακυβέρνησης και θα επιτρέψουν συνεπώς στην επιτροπή των εκλογών και στην υπηρεσιακή κυβέρνηση να λειτουργήσουν ανεξάρτητα·

8. εκτιμά ότι είναι απαραίτητη η συντονισμένη προσέγγιση των δωρητών από όλο το κόσμο προκειμένου να ενισχυθούν αυτές οι μεταρρυθμίσεις·

9. καλεί όλες τις πλευρές να απόσχουν από κάθε αντιδημοκρατική ενέργεια και να ξεκινήσουν διάλογο μεταξύ όλων των κομμάτων μέσω της πλήρους συμμετοχής στη δημοκρατική, κοινοβουλευτική διαδικασία· καλεί ιδίως τα κόμματα της αντιπολίτευσης να τερματίσουν την αποχή τους από το κοινοβουλευτικό έργο, δεδομένου ότι τα δεινά του λαού του Μπανγκλαντές οφείλονται στις ταραχές και στη βία·

10. επιδοκιμάζει τη συνέπεια έργων και αρχών με την οποία ενήργησαν οι εκπρόσωποι της Ευρωπαϊκής Ένωσης τον περασμένο χρόνο προκειμένου να υπερασπιστούν τα δικαιώματα των θρησκευτικών μειονοτήτων του Μπανγκλαντές, όπως, για παράδειγμα, με την φυσική τους παρουσία, τον Οκτώβριο του 2004, εντός τζαμιού των μουσουλμάνων Ahmadiyya ενώ οι φονταμενταλιστές ετοιμάζονταν να διενεργήσουν μαζική έφοδο εναντίον του τζαμιού·

11. καλεί το Συμβούλιο να επανεξετάσει την εφαρμογή της ρήτρας για τα ανθρώπινα δικαιώματα και τη δημοκρατία στη συμφωνία συνεργασίας ΕΕ/Μπανγκλαντές και να εξακριβώσει κατά πόσον η κυβέρνηση του Μπανγκλαντές καταβάλλει πραγματικά σοβαρές προσπάθειες προκειμένου να βελτιώσει ουσιαστικά την κατάσταση των ανθρωπίνων δικαιωμάτων·

12. σημειώνει τα ήπια μέτρα που έλαβε προσφάτως η κυβέρνηση του Μπανγκλαντές προκειμένου να βελτιώσει την πολιτική κατάσταση της χώρας· επιθυμεί να ενθαρρύνει την κυβέρνηση του Μπανγκλαντές στην προσπάθειά της να δημιουργήσει συνθήκες έννομης τάξης και θα παράσχει την υποστήριξή του σε κάθε σημαντικό βήμα προόδου στους τομείς της χρηστής διακυβέρνησης, της ελευθερίας του τύπου, του αγώνα κατά της διαφθοράς και του σεβασμού των ανθρωπίνων δικαιωμάτων·

13. αναθέτει στον Πρόεδρό του να διαβιβάσει το παρόν ψήφισμα στο Ευρωπαϊκό Συμβούλιο, στο Συμβούλιο, στην Επιτροπή, στις κυβερνήσεις και τα κοινοβούλια των κρατών μελών και των υποψηφίων χωρών, στο Γενικό Γραμματέα των Ηνωμένων Εθνών και στην κυβέρνηση του Μπανγκλαντές.

[1] ΕΕ L 118 της 27.4.2001, σ. 48.

--------------------------------------------------